Eamon Gilmore, Rappreżentant Speċjali tal-UE għad-Drittijiet tal-Bniedem Illum, il-Kunsill ħatar lil bħala Rappreżentant Speċjali tal-UE għad-Drittijiet tal-Bniedem. Is-Sur Gilmore ser jissostitwixxi lil Stavros Lambrinidis, li kien inħatar fl-2012 bħala l-ewwel Rappreżentant Speċjali tal-UE. Is-Sur Gilmore ser jibda ħidmietu fl-1 ta' Marzu 2019 u nħatar inizjalment għal sentejn. Il-kompiti tar-Rappreżentant Speċjali għad-Drittijiet tal-Bniedem huma li jsaħħu l-effettività u l-viżibbiltà tal-politiki tal-UE dwar id-drittijiet tal-bniedem. Ir-Rappreżentant Speċjali għandu mandat wiesa' u flessibbli, li jipprovdi l-possibbiltà li jadatta għal ċirkostanzi ġeopolitiċi li dejjem jevolvu. Ir-Rappreżentant Speċjali ser jaħdem mill-qrib mas-Servizz Ewropew għall-Azzjoni Esterna, li ser jipprovdi appoġġ sħiħ lill-ħidma tiegħu. Bħala eks Viċi Prim Ministru u Ministru għall-Affarijiet Barranin tal-Irlanda, Eamon Gilmore kellu r-responsabbiltà tal-gvern għall-implimentazzjoni tal-Ftehim tal-Ġimgħa l-Kbira, inkluż id-dispożizzjonijiet ewlenin tiegħu dwar id-drittijiet tal-bniedem. Minn Ottubru 2015, hu kien il-Mibgħut Speċjali tar-Rappreżentant Għoli għall-Proċess tal-Paċi fil-Kolombja. Il-ħidma u l-kontribut tiegħu għall-proċess tal-paċi kienu ferm apprezzati min-naħat kollha. Ir-Rappreżentanti Speċjali tal-UE jippromwovu l-politiki u l-interessi tal-UE f'ċerti reġjuni u pajjiżi, kif ukoll kwistjonijiet ta' interess jew tħassib partikolari għall-UE. Huma għandhom rwol attiv fl-isforzi biex jiġu konsolidati l-paċi, l-istabbiltà u l-istat tad-dritt. L-ewwel Rappreżentanti Speċjali tal-UE nħatru fl-1996. Attwalment, tmien RSUE jappoġġaw il-ħidma tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà, Federica Mogherini. Id-deċiżjoni ġiet adottata permezz ta' proċedura bil-miktub fit-28 ta' Frar. Bijografija ta' Eamon Gilmore Din ir-riżorsa bħalissa hi disponibbli biss bil-lingwa jew il-lingwi li ġejjin: Rappreżentanti Speċjali tal-UE (sit web tas-SEAE) Protezzjoni u promozzjoni tad-drittijiet tal-bniedem, informazzjoni ġenerali